Ηπειρώτικη λαχανόπιτα
Η ρουστίκ χορτόπιτα της Ηπείρου, ή λαχανόπιτα όπως την λένε στην περιοχή, έχει τσαλακωμένα φύλλα και ποικιλία από χόρτα, άγρια και ήμερα.
5 έτοιμα χωριάτικα φύλλα για πίτες , 1 κιλό διάφορα χόρτα, ζυγισμένα καθαρισμένα (σπανάκια, λάπατα, τσουκνίδες, σέσκουλα κ.ά.), ψιλοκομμένα , 40 ml ελαιόλαδο , 2 πράσα, λεπτοκομμένα , 4-5 φρέσκα κρεμμυδάκια, ψιλοκομμένα, 1/2 μάτσο άνηθος, ψιλοκομμένος , 1/2 μάτσο δυόσμος (τα φύλλα), ψιλοκομμένος , 1 μάτσο μυρώνια, ψιλοκομμένα , 200 γρ. φέτα, θρυμματισμένη , μπόλικο λιωμένο βούτυρο, για τα φύλλα και το ταψί , αλάτι, φρεσκοτριμμένο πιπέρι
Για να φτιάξουμε ηπειρώτικη λαχανόπιτα, ξεκινάμε σοτάροντας σε μια φαρδιά κατσαρόλα στο ελαιόλαδο τα πράσα και τα κρεμμυδάκια σε χαμηλή φωτιά, για 10 λεπτά, μέχρι να μαλακώσουν.Προσθέτουμε τα χόρτα, αλατίζουμε και τα αχνίζουμε με κλειστό καπάκι, μέχρι να μαραθούν, να πέσει ο όγκος τους.Αδειάζουμε όλο το μείγμα της κατσαρόλας σε σουρωτήρι και αφήνουμε για 15 λεπτά για να κρυώσουν τα χόρτα και, κυρίως, να στραγγίξουν. Προσθέτουμε τα μυρωδικά και το τυρί και ανακατεύουμε.Προθερμαίνουμε τον φούρνο στους 180°C. Βουτυρώνουμε ένα ταψί διαμέτρου 34-36 εκ.Στρώνουμε τρία φύλλα, βουτυρωμένα ένα ένα, καλύπτοντας τον πάτο και τα τοιχώματα. Απλώνουμε ομοιόμορφα τη γέμιση και καλύπτουμε με ένα φύλλο, το οποίο τσαλακώνουμε με τα χέρια μας. Το βουτυρώνουμε και καλύπτουμε με το τελευταίο φύλλο, επίσης τσαλακωμένο και βουτυρωμένο. Γυρίζουμε τις άκρες των φύλλων προς τα κάτω για να κλείσουμε καλά τη γέμιση και ψήνουμε την πίτα για περίπου 1 ώρα σε χαμηλό ράφι στον φούρνο, μέχρι να ροδίσει και να ψηθεί και από κάτω. Σερβίρουμε την ηπειρώτικη λαχανόπιτα χλιαρή.
Αλεύρι (ζύμες),Φέτα,Χόρτα , Μυρωδικά